section_heading: Objašnjenje
paragraph_text: Kada svjetlost udari na zaslon, nastat će fotoelektrični učinak ili efekt, pa će svaka čestica emitirati to više elektrona što je svjetlosni snop koji je na nju pao jači. Elektrone privlači anoda A-A. Zbog toga će se čestice fotoćelija nabiti pozitivnim elektricitetom, a metalna ploča M vezat će na sebe elektrone koji dolaze kroz električni otpornik R iz baterije. Tako je optička slika pretvorena u električnu. Kako je naime na fotokatodu projicirana slika sastoji od svjetlijih i tamnijih mjesta, tako će i neke točke biti više ili manje električki nabijene. Tu sliku treba sada prenijeti od točke do točke elektromagnetskim valovima 25 puta u sekundi. To se prenošenje zove otipkavanje, a vrši se pomoću katodnih zraka. U ikonoskopu je užarena katoda, koja je izvor elektrona, to jest katodnih zraka, koji se posebnim sistemom elektroda ubrzavaju i koncentriraju u tanku katodnu zraku. Kako se svaka slika mora podijeliti na mnogo dijelova, potreban je uređaj za otklanjanje katodne zrake, čemu služe elektromagnetske zavojnice, koje svojim magnetskim poljima djeluju na katodnu zraku tako da ona opisuje niz paralelnih crta na fotokatodi.